# Sofiemyr skolekorps - styrets beretning for sesongen 2020/2021

### 1. Mål og utvikling

Sofiemyr skolekorps har som mål å gi barn glede av å spille sitt eget instrument og derved medvirke til at hele korpset oppnår en kvalitet som musikanter, foresatte, venneforening og tilhørere kan være stolte av.

I strategiplanen for 2014 ble følgende musikalske mål definert for korpset:

Korpset skal gi faglig god opplæring på hvert enkelt korpsinstrument.

- Korpset skal tilby et ukentlig samspill med høyt nivå for alle grupper.

- Korpset skal delta og hevde seg i regionale og nasjonale konkurranser

- Korpset skal spille konserter og konkurranser til begeistring for vårt publikum og for oss selv.

- Korpset skal utforske og utvikle både tradisjonelt korpsrepertoar og nyere repertoar

- Hovedkorpset skal ha en god og balansert janitsjarbesetning.

- Korpset skal bidra til at musikantene motiveres til en livslang instrumental aktivitet gjerne som profesjonell utøver/lærer, eller som amatør i korps og andre besetninger.

### 2. Musikalske aktiviteter og resultater

Korpsåret har vært preget av korona-situasjonen i Norge. Det har gjennom perioden vært nasjonale og lokale begrensninger på virksomheten.

Vi har likevel gjennomført en del av programmet.

Korpset startet opp med Årsfest i begynnelsen av september. Gamle musikanter ble takket av og nye ble ønsket velkommen til korpset. Både hovedkorpset og juniorkorpset spilte på det tradisjonsrike arrangementet.

Hovedkorpset deltok også på innspilling av en presentasjonsvideo for Nordre Follo kommune.

Det ble arrangert ett seminar for korpset i løpet av høsten. Vi fikk gjennomført bortreiseseminar til Sundvollen. Vi fikk tillatelse fra kommunelegen og gjennomførte seminaret. Fokus var på høstkonserten der dansemusikk var i fokus.

Rett før høstens store konsert skulle avvikles ble situasjonen endret til det verre. Konserten måtte dessverre avlyses.

Fra midten av november ble det store begrensninger på fysiske øvelser. Hovedkorpset måtte en periode gå over på Zoom, og gjennomførte øvelser og treff der. Aspirant- og juniorkorpsene hadde fysiske øvelser og avsluttet året med intern julekonsert der de spilte for hverandre og hadde trekning av øveloddpremier.

Julekonsert og julebord måtte også avlyses.

Hovedkorpset stilte dog på på utendørsgudstjeneste på julaften.

I vårhalvåret fortsatte strenge restriksjoner. Etter hvert fikk aspirant- og juniorkorps samt de på barneskoletrinnene tillatelse til å øve sammen.

Ikke før slutten av april fikk vi gjennomføre utendørsøvelser med hele korpset i forbindelse med 17. mai.

Distriktsmesterskapet ble også avlyst for både aspirant-, junior- og hovedkorps.

17. mai ble gjennomført, men igjen uten store arrangementer. Korpset spilte i lokalmiljøet og på Bjørkås. Også i år spilte alle våre tre korps, aspiran-, junior- og hovedkorps sammen denne dagen.

Det ble besluttet å gjennomføre NM digitalt, og hovedkorpset gjennomførte seminar og innspilling av NM stykket, som i år var Noas Ark.

Resultatet ble en 6. plass som er absolutt godkjent ut fra forutsetningene i år, tatt i betraktning at korpsene på Østlandet har hatt de strengeste restriksjonene..

Korpstur for hovedkorpset var planlagt, men måtte igjen avlyses. Styret besluttet å legge opp til en alternativ tur i høstferien. Det ble likevel arrangert en liten overnattingstur til øya Bile utenfor Son, som et lite plaster på såret. Hovedansvarlig for turen var Trond Magnussen. Turen ble svært vellykket , med god deltagelse fra korpsets medlemmer.

Aspirant- og juniorkorpset hadde også planlagt tur til Peter Wessel festivalen i Larvik, men også den ble avlyst i år. Det ble i stedet sommerkonsert for forelde utendørs, og sesongen ble avsluttet med tur til klatreparken på Lillestrøm.

### 3. Organisasjon

Korpset teller for øyeblikket 67 musikanter med 42 i hovedkorpset, 11 i junior- og 14 i aspirantkorpset. Antallet medlemmer har økt, og aspirantopptaket har vært godt i år.

Dette korpsåret har vært svært krevende. Mange av de aktivitetene som holder motivasjonen oppe hos medlemmene har måttet avlyses. Styret og dirigentene har fokus på dette, og har hele tiden jobbet for å opprettholde motivasjonen i perioden vi har vært gjennom.

Korpset drives i hovedsak gjennom frivillig innsats fra musikantenes foreldre i ulike komiteer og verv. Det nedlegges en betydelig mengde arbeid gjennom hele korpsåret. I alt er det 34 verv i korpset og 10 styremedlemmer (med møteplikt for 8). Antall styremedlemmer er redusert som følge av årsmøtevedtak i 2015.

Årets Snill Gutt/pike-pris gikk til Julie Christiansen og Lars Christian Nordby. Julie har gjennom en årrekke hatt flere verv i korpset, sist som leder av korpsets styre. Lars Christian har vært korpsleder i både aspirant-, junior- og hovedkorps, samt styreverv, og nå leder i styret. Korpset er helt avhengig av og, og setter stor pris på foreldrene som legger ned en stor innsats for korpset.

Korpset arrangerte heller ikke i år loppemarked. Vi har delvis dekket våre tap ved hjelp av salg av doruller samt diverse støtteordninger og stipender.

Styret vil rette en stor takk til alle foreldre som bidrar til korpsets aktiviteter og som bidrar skaper trivsel for musikantene. Spesiell takk til korpslederne som gjør en strålende innsats for barna våre på øvelser, seminarer, konserter og turer.

# 4. Instruksjon

Trond Nilsen har i perioden vært korpsets hovedkorpsdirigent og er musikalsk ansvarlig for korpset. Ingvild Dahl har vært juniorkorpsets dirigent. Kari Andrea Johansen har vært Aspirantkorpsets dirigent.

Det er forutsatt at alle musikantene skal ha instrumentalundervisning i tillegg til korpsets fellesøvelser. Denne perioden var den første da alle musikantene fikk instrumentalundervisningen i regi av Nordre Follo Kulturskole, i tråd med styrets vedtak i 2016. Styret ser på samarbeidet med Kulturskolen som en god løsning for korpset. Det ivaretar de kvalitetskrav korpset har satt seg og sikrer stabilitet og tilgang til gode instruktører for korpsets medlemmer. Samarbeidet med Kulturskolen er godt.

Undervisningen i regi av Kulturskolen foregår i SFO-tiden ved Sofiemyr og Østli skoler. De eldre musikantene får undervisning i kulturskolens lokaler i Kolben på Kolbotn. I tillegg får en del av korpsets musikanter musikkundervisning gjennom musikklinjen ved Ski Videregående Skole. (Noen har også undervisning privat).

### 5. Økonomi

For regnskapsåret 2020 ble godkjent på ekstraordinært årsmøte 27.05.2021. Korpset har i perioden ikke hatt kasserer, men kassererassistent har utført løpende betalinger, og avtroppet kasserer Nina Mengkroken har strukket seg langt i å avslutte fjorårets regnskap og foreløpig avstemt årets regnskap pr 31.07.2021 Korpsets styre har kjent på savnet av en kasserer, og det er definitivt noe vi må få på plass. Styret har delt på å søke støtte ulike steder i korona-tiden.

For regnskapsåret 2021 var det budsjettert med et underskudd på 177.900. Akkumulert august 2021 har vi et overskudd på 200 835. Vi budsjetterer med et underskudd for 2022, bl.a. for å ta igjen for manglede turer.

Resultatet for regnskapsåret 2021 blir lagt frem for ekstraordinært årsmøte våren 2022.

Korpset har god likviditet og har pr. 31.07.2021 innestående kr. 1 450 000 på konto.
Korpset har en stabil og trygg økonomi, til tross for de utfordringene vi har hatt med avlyste loppemarkeder, 17. mai osv.

### 6. Rekruttering

Rekruttering har vært en utfordring inneværende år, da det har vært en del begrensninger i forhold til presentasjon på skolene. Rekrutteringskomiteen Magnus Midtgård og Olaug Hogseth Kvilesjø, samt dirigentene har gjort en strålende innsats.

Det ble gjennomført presentasjoner av korps og instrumenter både vår og høst. Status pr nå er 14 nye aspiranter.

Korpset vil drive et systematisk rekrutteringsarbeid gjennom året, men vil fortsatt ha hoveddelen av dette arbeidet på våren. Vi tror dette er den beste perioden å drive rekruttering basert på tidligere erfaringer og erfaringer fra andre korps. Rekruttering om våren er også en forutsetning for å være sikret undervisning ved kulturskolen. Kultutskolen har innmeldingsfrist 1. juni.

### 7. Samarbeid med skole, SFO, kirke og de andre korpsene

Korpset har hatt et tett samarbeid med både Sofiemyr og Østli skole, ikke minst fordi mye av den individuelle undervisningen foregår på skolene i SFO-tiden. Dette samarbeidet er bra. Korpset har stort sett hatt god tilgang til øvingsrom ved skolene.

Sofiemyr Kirke er fast øvingslokale for hovedkorpset. Juniorkorpset øver på Fløysbonn skole og aspirantene har vært delt mellom Fløysbonn og Østli skoler. Vi har fellesøvelser for både hoved- og junior- og aspirantkorps på torsdager. Korpset benytter også Flåtestad Ungdomsskole til seminarer og konserter. Sofiemyr kirke er ikke optimal for korpsøvelser. Både akustikk og lysforhold er svært utfordrende. Styret følger tett planer for skolebygg og lignende i nærmiljøet med tanke på bedre øvingslokaler. Det er også et ønske at alle korpsene våre kan samlokaliseres.

Vi har et bra samarbeid med korpsene i kommunen bl.a. gjennom felles seminarer og 17. mai. Korpsene har også etablert en felles Facebook-gruppe som forenkler dialogen mellom korpsene. Det har også vært møter hvor man har diskutert hvordan voksenkorpsene kan støtte skolekorpsene.

### 8. Drift

Medlemmer av styret og ulike komiteer i korpsåret er vist i eget vedlegg. Det er avholdt 12 styremøter i perioden.

Korpset har fått på plass en ny web-løsning med [www.sofiemyrskolekorps.no](http://www.sofiemyrskolekorps.no) som nytt domenenavn. Vi ønsker å gjøre denne siden mer attraktiv som profilering av korpset eksternt enn tidligere hornet.no.

Facebook-gruppen for korpsets aktive er godt brukt. Gruppen har 222 medlemmer. Korpsets Facebook-side har 452 følgere.

### 9. Takk for innsats og samarbeid

Styret vil benytte anledningen til å takke alle for innsatsen og arbeidet som er lagt ned for korpset i året som har gått.

**På vegne av styret**

**Sofiemyr skolekorps**

**Lars Christian Nordby**

**Leder**

Vedlegg:

Oversikt over aktiviteter i Hovedkorpset og Juniorkorpset, Arrangementskomite og Aktivitetskomite

Oversikt over styret og komiteer